Taštagolas

Taštagolas () – Rusijos miestas Kemerovo srityje, Taštagolo rajono administracinis centras, nutolęs 511 km į pietus nuo Kemerovo, 145 km – nuo Novokuznecko.

Taštagolas – išvystytos kalnakasybos pramonės miestas prie Kondomos upės (Tomės intakas), turintis 23,1 tūkst. gyventojų (2010 m.).

Geografija  

Taštagolas išsidėstęs kalvotame taigos rajone – Kalnų Šorijoje, Altajaus ir Sajanų kalnų sandūroje. Į rytus nuo miesto plyti Šorijos nacionalinis parkas.

Istorija 

Miestas savo istoriją skaičiuoja nuo 1939 m., kai šiose apylinkėse įsikūrė pirmoji gyvenvietė prie atrastų geležies rūdynų. Miesto pavadinimas siejamas su tiurkų ir mongolų kilmės žodžiais, kur taš – akmuo, gol - slėnis, šlaitas. Nuo 1952 m. – darbininkų gyvenvietė, nuo 1963 m., apjungus apylinkių Kočiuro, Šalymo gyvenvietes – suteiktos miesto teisės.

Ekonomika 

Čia išgaunama ir sodrinama geležies rūda, taip pat tiekiama žaliava į Novokuznecko metalurgijos įmones. Pagrindinė miesto įmonė – Taštagolo rūdynas (Таштагольский рудник, priklausantis ОАО Евразруда). Vystoma statybinių medžiagų pramonė.

Taštagolas yra galutinė stotis Pietų Kuzbaso geležinkelio linijoje „Taštagolas–Novokuzneckas–Kemerovas“. Su Altajaus Respublika miestą jungia 2008 m. nutiesta automagistralė į Turočiaką . Su gretimais regionais taip pat susisiekiama oro maršrutais per vietinį oro uostą.

Vaizdingos kalnų apylinkės palankios vystyti turizmą, ypač – kalnų slidinėjimą.

Kultūra, švietimas 

Veikia kelių valstybinių aukštųjų mokyklų – Sibiro industrijos universiteto, Kuzbaso technikos universiteto – filialai. 

Taštagole veikia miesto kraštotyros, Kalnų Šorijos etnografijos ir gamtos muziejai, Šorijos ekologijos muziejus „Tazgol“.

Šaltiniai

Nuorodos 

 Apie Taštagolą oficialiame tinklalapyje
 Miestas svetainėje „Moj gorod“

Kemerovo srities miestai